คืบหน้าการช่วยเหลือผู้ประสบเหตุอาคารถล่มหมู่บ้านกฤษดานคร เร่งนำผู้บาดเจ็บที่ติดค้างอยู่ออกมาโดยเร็วที่สุด
นายบุญธรรม เลิศสุขีเกษม อธิบดีกรมป้องกันและบรรเทาสาธารณภัย (ปภ.) เปิดเผยถึงความคืบหน้าการช่วยเหลือเหตุอาคารถล่มในหมู่บ้านกฤษดานคร 31 ถ.บรมราชชนนี ว่า หลังได้ระดมกำลังเจ้าหน้าที่จากหน่วยงานที่เกี่ยวข้อง ประกอบด้วย ทีมค้นหาและกู้ภัยในเขตเมือง (USAR Team) จาก ปภ. และศูนย์ ปภ. เขต 1 ปทุมธานี รวม 17 คน เจ้าหน้าที่จากวิศวกรรมสถานฯ 4 คน หน่วย K9 จากมูลนิธิพลเอกชาติชาย ชุณหะวัณ (จนท. 7 คน และสุนัข 7 ตัว) รวมถึงเจ้าหน้าที่กรุงเทพมหานคร พร้อมด้วยอาสาสมัครจากมูลนิธิ และ อปพร. ได้เร่งให้การช่วยเหลือผู้ประสบเหตุมาตั้งแต่ช่วงเช้าที่ผ่านมา ในเบื้องต้นมีรายงานผู้เสียชีวิต 4 ราย (เจ้าของบ้าน 1 ราย และ จนท.อาสาสมัคร 3 ราย) ผู้บาดเจ็บ 4 ราย (จนท.อาสาสมัคร) นำส่ง รพ.แล้ว 3 ราย และยังติดอยู่ภายในซากอาคาร 1 ราย โดยทีมค้นหาและกู้ภัยได้ใช้อุปกรณ์ Delsar ในการค้นหาทางเทคนิค เพื่อค้นหาผู้บาดเจ็บที่ติดค้างอยู่ในอาคาร ขณะนี้ทราบพิกัดแล้ว และได้นำเครื่องจักรกลประเภทขุดยกเข้าปฏิบัติการ เพื่อเร่งนำผู้บาดเจ็บที่ติดค้างอยู่ออกมาโดยเร็วที่สุดเป็นลำดับแรก